[pic] | AZ EURÓPAI KÖZÖSSÉGEK BIZOTTSÁGA |

Brüsszel, 14.4.2005

COM(2005) 136 végleges

2005/0051 (CNS)

Javaslat:

A TANÁCS IRÁNYELVE

a közös hozzáadottértékadó-rendszerről szóló 77/388/EGK irányelvnek a minimális általános adómérték alkalmazásának időtartama vonatkozásában történő módosításáról

(előterjesztő: a Bizottság)

INDOKLÁS

1. A 77/388/EGK irányelv[1] 12. cikke (3) bekezdése a) pontjának második albekezdése előírja, hogy a Tanács – a Bizottság javaslatára és az Európai Parlamenttel és a Gazdasági és Szociális Bizottsággal folytatott konzultációt követően – egyhangúlag határoz a hozzáadottérték-adó általános mértékének szintjéről.

2. Ez a rendelkezés az EK-Szerződés 93. cikke által rögzített keretbe illeszkedik, amely előírja, hogy a Tanács rendelkezéseket fogad el a forgalmi adóval kapcsolatos jogszabályok harmonizációjára vonatkozóan, amennyiben ilyen harmonizáció szükséges a belső piac létrehozásának és működésének biztosításához. Ebben az összefüggésben az általános adómérték meghatározása mindig elengedhetetlennek tűnt.

3. Tekintettel a belső piac 1993 januárjában történt létrehozására, a Bizottság benyújtotta javaslatait egy végleges adóharmonizációs rendszer bevezetésére vonatkozóan. Az adómértékeket illetően a Bizottság eredetileg egy harmonizált adóstruktúrát javasolt, amely az adómértékek két kategóriáját, valamint a tagállamok által alkalmazott adómértékek egy sávon belüli közelítését tartalmazta.

4. Mivel lehetetlen volt a Bizottság javaslatainak 1993. január 1. előtt történő elfogadása, a Tanács átmeneti rendszer elfogadása mellett döntött. Az adómértéket illetően a Tanács elfogadta a hozzáadottértékadó-mértékek közelítéséről szóló 92/77/EGK irányelvet[2].

5. Ez az irányelv a minimális adómérték rendszerének bevezetésével előírja, hogy az 1993. január 1–1996. december 31. közötti időszakban az általános adómértéknek legalább 15 %-osnak kell lennie. E rendelkezés időbeli hatályát háromszor hosszabbították meg, és 2005. december 31-ig kerül alkalmazásra.

6. Az elért adómértékek harmonizációs szintje megtartásának biztosítására tekintettel a Bizottság két alkalommal az általános adómérték előírására vonatkozó javaslatot[3] nyújtott be, amely adómérték egy 15 %-os alsó küszöbértékű és 25 %-os felső határértékű sávban helyezkedik el. E sáv meghatározásához a tagállamok által alkalmazott adómértékek szolgáltak alapul, ugyanis az alkalmazott általános adómérték minden esetben 15–25 % között ingadozott.

7. Az adómértékek rögzítésére szolgáló sáv meghatározásán alapuló, az adómértékek közelítésére vonatkozó javaslatokat a Tanács két alkalommal módosította[4] és az 1992-es irányelv által bevezetett rendszerhez hasonlítható 15 %-os alsó küszöbértékre való hivatkozással csak a minimális adómérték elvét tartotta meg.

8. A belső piac működésének rövid távon történő javítása érdekében a Bizottság 2000-ben egy több lépcsőben megvalósítandó és négy fő célkitűzést tartalmazó stratégiát[5] fogadott el, nevezetesen a meglévő szabályok egyszerűsítésére és modernizációjára, a jelenlegi rendelkezések egységesebb alkalmazására, valamint a közigazgatási együttműködés újbóli kidolgozására vonatkozóan. A HÉA-stratégia prioritásai 2003-ban felülvizsgálatra és korszerűsítésre kerültek[6].

9. E stratégia elindítására annak a megállapítása szolgáltatott alapot, hogy a tagállamok fenntartásai következtében kevéssé tűnt valószínűnek egy közös, a származási tagállamban történő adózáson alapuló HÉA-rendszer irányába történő számottevő előrelépés a közeljövőben. A stratégia fő célkitűzése az volt, hogy új lökést adjon a Tanácsnak annak érdekében, hogy az érvényben levő adózási rendszer konkrét és nélkülözhetetlen javításai rövid távon eredménnyel járjanak anélkül azonban, hogy azok megkérdőjeleznék a származási tagállamban történő adózás végleges rendszerére vonatkozó elképzelést, ami a Közösség hosszú távú célkitűzése.

10. Ezen időszak alatt szükséges volt elkerülni annak kockázatát, hogy a tagállamok által alkalmazott HÉA általános mértékei közötti növekvő különbség az Unión belül strukturális aránytalanságokhoz vezessen, és bizonyos tevékenységi ágazatokban a verseny torzulását okozza. Ebből kifolyólag a Bizottság elfogadott egy, a 15 %-os minimális általános adómérték alkalmazási időszakának 2005. december 31-ig történő meghosszabbítására vonatkozó javaslatot anélkül, hogy sávot javasolt volna. Ezt a javaslatot a Tanács 2001. január 19-én módosítás nélkül elfogadta.

11. Az Európai Unió 2004. május 1-jei bővülése 10 új tagállammal nem változtatott a helyzeten az általános adómértéket illetően. Az továbbra is 15–25 % között ingadozik a 25 tagállamban. A 15 %-os mérték két tagállamban (CY és LU) kerül alkalmazásra, a 25 %-os pedig háromban (DK, HU és SE).

12. Ilyen körülmények között helyénvalónak tűnik a jelenlegi minimális általános adómérték elvének 15 %-os szinten való átmeneti jellegű megőrzése és javaslat tétele a hatályban levő jogszabály meghosszabbítására.

13. Tekintettel arra, hogy a 77/388/EGK irányelv 12. cikke (3) bekezdésének a) pontjában rögzített, ezen adómérték alkalmazási időszaka 2005. december 31-én lejár, e javaslat célja, hogy lehetővé tegye a Tanácsnak a minimális adómérték alkalmazási időszakának az általános adómérték vonatkozásában történő meghosszabbítását. Az általános adómérték alsó küszöbértéke ötéves időszakra, 2006. január 1–2010. december 31-ig, 15 %-ban kerül rögzítésre.

A cikkekre vonatkozó megjegyzések

1. cikk

Az első bekezdésben javaslatra kerül, hogy a különböző tagállamokban 15 %-ban rögzített hozzáadottérték-adó általános mértékének jelenlegi minimumszintje a 2006. január 1-jétől 2010. december 31-ig terjedő időszakra meghosszabbításra kerüljön.

A második bekezdés az általános adómértékként ajánlott minimumszint lejártát rögzíti 2010. december 31-re. Ez a rendelkezés a későbbiekben még felülvizsgálatra kerül, mivel a Tanácsnak, a Bizottság javaslatára, legkésőbb 2010. december 31-ig bezárólag meg kell állapítania az ezen időpont után alkalmazásra kerülő általános adómérték szintjét.

2–4. cikk

Ezek a cikkek előírják az irányelv hatálybalépésére vonatkozó intézkedéseket.

2005/0051 (CNS)

Javaslat:

A TANÁCS IRÁNYELVE

a közös hozzáadottértékadó-rendszerről szóló 77/388/EGK irányelvnek a minimális általános adómérték alkalmazásának időtartama vonatkozásában történő módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 93. cikkére,

tekintettel a Bizottság javaslatára[7],

tekintettel az Európai Parlament véleményére[8],

tekintettel az Európai Gazdasági és Szociális Bizottság véleményére[9],

mivel:

(1) A tagállamok forgalmi adóra vonatkozó jogszabályainak összehangolásáról – közös hozzáadottértékadó-rendszer: egységes adóalap-megállapításról szóló, 1977. május 17-i 77/388/EGK hatodik tanácsi irányelv[10] 12. cikke (3) bekezdése a) pontja második albekezdése előírja, hogy a 2005. december 31. után alkalmazandó általános adómérték szintjéről a Tanács határoz.

(2) A tagállamokban jelenleg hatályban levő hozzáadottérték-adó általános mértéke az átmeneti rendszer mechanizmusaival együtt biztosítja e rendszer elfogadható működését. El kell azonban kerülni, hogy a tagállamok által alkalmazott HÉA általános mértékei közötti növekvő különbség a Közösségen belül strukturális aránytalanságokhoz vezessen, és bizonyos tevékenységi ágazatokban a versenyhelyzet torzulását okozza.

(3) Helyénvalónak tűnik tehát az általános adómérték jelenlegi 15 %-os minimumszintjének kellően hosszú időszakra történő megőrzése, annak érdekében, hogy lehetővé váljon a HÉA-val kapcsolatos, jelenleg hatályban levő közösségi jogszabályozás egyszerűsítésére és modernizációjára irányuló stratégia megvalósításának folytatása, a Bizottság 2000. június 7-i[11] és 2003. október 20-i[12] közleményének megfelelően.

(4) A 77/388/EGK irányelvet ezért ennek megfelelően módosítani kell,

ELFOGADTA EZT AZ IRÁNYELVET:

1. cikk

A 77/388/EGK irányelv 12. cikke (3) bekezdése a) pontjának első és második albekezdése helyébe a következő szöveg lép:

„A felszámítandó hozzáadottérték-adó általános mértékét minden tagállam az adóalap egy meghatározott százalékában állapítja meg, amelynek mértéke azonos a termékértékesítésre és a szolgáltatásnyújtásra. A 2006. január 1–2010. december 31. közötti időszakban az általános mértéknek legalább 15 %-osnak kell lennie.

A Szerződés 93. cikke értelmében a 2010. december 31. után alkalmazandó általános adómérték szintjéről a Tanács határoz.”

2. cikk

1. A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2006. január 1-jéig megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

2. A tagállamok közlik a Bizottsággal nemzeti joguknak azokat a rendelkezéseit, amelyeket az ezen irányelv által szabályozott területen fogadnak el.

3. cikk

Ez az irányelv az Európai Unió Hivatalos Lapjában való kihirdetését követő huszadik napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, -án/-én.

a Tanács részéről

az elnök

[1] HL L 145., 1977.6.13., 1. o. A legutóbb a 2004/66/EK irányelvvel (HL L 168., 2004.5.1., 35.o.) módosított irányelv.

[2] 92/77/EGK irányelv (HL L 316., 1992.10.31., 1. o.)

[3] COM(95)731 (HL C 73., 1996.3.13., 22. o.) és COM(1998)693 (HL C 409., 1998.12.30., 13. o.).

[4] Az 1996.12.20-i 96/95/EK tanácsi irányelv (HL L 338., 1996.12.28., 89. o.) és az 1999.5.25-i 1999/49/EK tanácsi irányelv (HL L 139., 1999.6.2., 27. o.).

[5] COM(2000)348 végleges. A belső piac keretében a HÉA-rendszer működésének javítására irányuló stratégiáról szóló bizottsági közlemény.

[6] COM(2003)614 végleges. A Bizottság közleménye. A HÉA-stratégia prioritásainak felülvizsgálata és korszerűsítése.

[7] HL C […]., [ …]., […]. o.

[8] HL C […]., [ …]., […]. o.

[9] HL C […]., [ …]., […]. o.

[10] HL L 145., 1977.6.13., 1. o. A legutóbb a 2004/66/EK irányelvvel (HL L 168., 2004.5.1., 35. o.) módosított irányelv.

[11] COM(2000)348 végleges

[12] COM(2003)614 végleges